अगस्त 2016 में दिल्ली की एक फास्ट ट्रैक कोर्ट ने 'पीपली लाइव' फिल्म के सह-निर्देशक, इतिहासकार और दास्तानगो महमूद फारूकी को बलात्कार के मामले में सात साल की सजा सुनाई (दिल्ली राष्ट्रीय राजधानी क्षेत्र सरकार बनाम महमूद फारूकी)। फारूकी रोड्स स्कॉलर रहे हैं। उन्होंने दून स्कूल और सेंट स्टीफेंस से पढ़ाई की। उनकी किताब 'बिसीज्डः वायसेज फ्रॉम दिल्ली 1857' काफी चर्चित रही है। एक अमेरिकी स्त्री ने आरोप लगाया था कि जब वह अपने शोध के सिलसिले में दिल्ली के सुखदेव विहार में महमूद फारूकी के घर उनसे मिलने गई थी तब फारूकी ने उन्हें मुख मैथुन (ओरल सेक्स) के लिए बाध्य किया था, जो बलात्कार की श्रेणी में आता है। जज संजीव जैन ने फारूकी को धारा 376 के तहत दोषी पाया और उन्हें सात साल जेल की सजा सुनाई, जो इस धारा में न्यूनतम सजा है, और पचास हजार रु. का जुर्माना लगाया।